SKRIFTLIG FORESPØRGSEL E-2246/03

af María Sornosa Martínez (PSE)og Bárbara Dührkop Dührkop (PSE) til Kommissionen

(7. juli 2003)

Om: Klage 2002/4893 SG (2002) A/230/2 om udvidelsen af San Sebastiáns lufthavn (Spaniens svar)

Kommissionen erklærede i sit svar E-3417/02(1), at hverken det spanske ministerium for offentlige arbejder eller lufhavnsmyndighederne ifølge oplysninger fra de spanske myndigheder til dato (januar 2003) har forelagt noget projekt om udvidelse af San Sebastiáns lufthavn, og derfor heller ikke har forelagt dokumentation for en undersøgelse af indvirkningen af sådanne forestående projekter på miljøet i zone LIC ES2120015 og i zone ZAPA 37.

Ovennævnte parlamentsmedlemmer har imidlertid kunnet konstatere, at de spanske myndigheder ikke på behørig vis har informeret Kommissionen, eftersom hovedplanen for udvidelsen af lufthavnen godkendtes ved ministerielt dekret den 17. juli 2001 og blev offentliggjort i det spanske statstidende den 7. juli 2001, efter hvad Kommissionen har kunnet udlede af bilagene til klage 2002/4893, som koordineringsgruppen mod udvidelsen af lufthavnen har indgivet.

Hvorledes påtænker Kommissionen at indhente de nødvendige, fuldstændige og sandfærdige oplysninger fra de spanske myndigheder, således at der på grundlag heraf kan gennemføres en korrekt og presserende undersøgelse af ovennævnte omstændigheder?

(1) EFT C 155 E af 3.7.2003, s. 151.

Samlet svarafgivet på Kommissionens vegne af Margot Wallströmpå skriftlige forespørgsler E-2245/03 og E-2246/03

(14. august 2003)

Som anført i Kommissionens seneste svar på skriftlig forespørgsel E-1701/02 og E-3417/02 fra de ærede medlemmer vedrørende det pågældende projekt, har den henvendt sig til de spanske myndigheder for at få detaljerede oplysninger om projektet.

I deres seneste svar oplyste de spanske myndigheder, at planen for udvidelse af den pågældende lufthavn har til formål at afgrænse lufthavnens serviceområde, hvilket er nødvendigt for en sikker og effektiv udøvelse lufthavnsaktiviteterne og for videreudviklingen af lufthavnen. Ligeledes har de spanske myndigheder anført, at planen ikke går så meget i detaljer som et projekt.

De spanske myndigheder har meddelt, at der skal lanceres fire projekter vedrørende standpladser for fly og parkering af køretøjer, men ikke vedrørende start- og landingsbanen.

Denne udvidelse kommer i princippet ikke til at berøre fredede områder.

Såvel for disse projekter som for udvidelsen af start- og landingsbanen har de spanske myndigheder meddelt, at der foretages en miljøindvirkningsvurdering af hensyn til overholdelesn af artikel 6 i Rådets direktiv 92/43/EØF af 21. maj 1992 om bevaring af naturtyper samt vilde dyr og planter.

Kommissionen analyserer for øjeblikket de seneste informationer, der er indkommet fra de klagende parter i juni 2003.

Kommissionen er af den opfattelse, at artikel 6 skal overholdes, for så vidt angår planen. Følgelig vil den i egenskab af traktaternes vogter gøre det nødvendige for at sikre, at fællesskabsretten overholdes i det foreliggende tilfælde.

I henhold til artikel 13, stk. 3, i Europa-Parlamentets og Rådets direktiv 2001/42/EF af 27. juni 2001 gælder kravene om miljøindvirkningsvurdering kun for planer og programmer, i forbindelse med hvilke (med begrænsede undtagelser) den første formelle forberedende retsakt er fra efter den 21. juli 2004. Eftersom arbejdet med planen ser ud til allerede at være startet, finder direktivet ikke anvendelse.